钦定古今图书集成/明伦汇编/官常典/第617卷 > 王仪
## 钦定古今图书集成/明伦汇编/官常典/第617卷 > 王仪

按《苏州府志》：“仪号旸谷，霸州文安人。初任嘉定县知
县，入道，寻出守苏州。釐剔钱粮诸弊，自周忱、况锺之
未除者，仪悉除之。定秋粮八事：一曰以原额稽其始，
二曰以事故除其虚，三曰以分项别其异，四曰以归
总正其实，五曰以坐派起其运，六曰以运馀拨其存，
七曰以存馀考其积，八曰以征一定其则，及商税、酒”
醋、房地、鱼课，一切清理。郡人至今称“王仪太守”不忘
焉。后以忧去，升苏松兵备副使。时倭初平，议省兵食。
仪独详利害，请于台，凡十五事。乃即所部自金山而
北至圌山，袤八百里，合诸军分戍，又移镇将，使首尾
应。尝督漕遇涸，仪发机致水，凡三百里，以五日济。谓
吴田粮不均，下属邑履亩会稽。仪竭思立法乃均。其
后丈量者俱以仪旧籍为准。